ครม.ลดภาษีดึงคนบริจาคโบราณสถาน
ครม.เห็นชอบลดภาษีให้แก่ผู้บริจาคเงินเพื่อบูรณะโบราณสถาน โบราณวัตถุ ศิลปวัตถุ
5 มิ.ย. 2556

ครม.เห็นชอบลดภาษีให้แก่ผู้บริจาคเงินเพื่อบูรณะโบราณสถาน โบราณวัตถุ ศิลปวัตถุ
นายทนุศักดิ์ เล็กอุทัย รมช.คลัง เปิดเผยว่า ที่ประชุมคณะรัฐมนตรีวันที่ 4 มิ.ย. มีมติเห็นชอบมาตรการภาษีเพื่อสนับสนุนการบริจาคเงินเพื่อบูรณะโบราณสถาน โบราณวัตถุ และศิลปวัตถุ เพื่อจูงใจให้ประชาชนบริจาคเงินให้แก่กรมศิลปากร แบ่งเป็น การบริจาคกรณีทั่วไปและกรณีพิเศษ
กรณีบริจาคเงินให้แก่กรมศิลปากรเพื่อการบูรณะโบราณสถานฯ สามารถนำมาหักเป็นค่าลดหย่อนได้เท่าจำนวนที่บริจาค แต่เมื่อรวมกับเงินบริจาคตามมาตรา 47 (7) แห่งประมวลรัษฎากรแล้ว ต้องไม่เกิน 10% ของเงินได้พึงประเมินหลังหักค่าใช้จ่ายและค่าลดหย่อนอื่นๆ แล้ว เริ่มตั้งแต่เงินได้พึงประเมินประจำปี พ.ศ. 2556 ที่ต้องยื่นรายการในปี พ.ศ. 2557 เป็นต้นไป
กรณีพิเศษเพื่อการกระตุ้นและจูงใจให้มีการบริจาค ผู้บริจาคสามารถนำเงินที่บริจาคให้แก่กรมศิลปากรเพื่อการบูรณะโบราณสถานฯ มาหักเป็นค่าลดหย่อนได้ 2 เท่าของจำนวนที่บริจาค แต่เมื่อรวมกับเงินได้ที่ได้รับการยกเว้นสำหรับการจ่ายเป็นค่าใช้จ่ายเพื่อสนับสนุนการศึกษาตามโครงการที่กระทรวงศึกษาธิการให้ความเห็นชอบ และสำหรับการบริจาคให้แก่สถานศึกษาเพื่อสนับสนุนการศึกษา รวมทั้งสำหรับการบริจาคเพื่อสนับสนุนการกีฬาแล้ว ต้องไม่เกิน 10% ของเงินได้พึงประเมินหลังจากหักค่าใช้จ่าย เริ่มตั้งแต่วันที่ 1 ม.ค. 2556 ถึงวันที่ 31 ธ.ค. 2558
นายทนุศักดิ์ กล่าวว่า นับจากน้ำท่วมครั้งใหญ่โบราณสถานหลายแห่งได้รับความเสียหาย จึงกำหนดเป็นมาตรการพิเศษ